Likumprojekts

**Nemateriālā kultūras mantojuma likums**

**1. pants. Likumā lietotie termini**

Likumā ir lietoti šādi termini:

1) **nemateriālais kultūras mantojums** – no paaudzes paaudzē pārmantots, apkārtējās vides noteikts, mijiedarbībā ar vēsturi, dabu un radošo darbību radies zināšanu, prasmju, vērtību, rīcības modeļu kopums, kā arī ar to saistītie instrumenti, priekšmeti, artefakti, kultūrtelpas, kas atspoguļo Latvijas kultūras tradīcijas savdabību un kuru kopiena vai – atsevišķos gadījumos – persona atzīst par savu mantojumu;

2)**nemateriālā kultūras mantojuma saglabāšana** – darbības, kuru mērķis ir nodrošināt nemateriālā kultūras mantojuma ilgtspēju, ietverot tā identificēšanu, dokumentēšanu, pētniecību, aizsardzību, attīstību, popularizē­šanu, vērtības nostiprināšanu, iedzīvināšanu, praktizēšanu un tālāknodošanu, izmantojot arī formālo un neformālo izglītību;

3) **nemateriālā kultūras mantojuma ilgtspēja** – nemateriālā kultūras mantojuma saglabāšana laikā un kultūrtelpā, nodrošinot pamatu jaunām tradīcijā, sociāli kulturālajā īstenībā un laikmetīgajās vērtībās balstītām izpausmes formām;

4) **nemateriālā kultūras mantojuma elements** – izpausme, izpausmju kopums vai kultūrtelpa;

5) **kopiena** šā likuma izpratnē – personu grupa, kam raksturīga kopīgas identitātes izjūta un ko vieno nemateriālais kultūras mantojums un kopīga ieinteresētība to saglabāt un nodot nākamajām paaudzēm;

6) **lietpratējs** – persona, kas pārmantojusi vai izglītības ceļā apguvusi vienu vai vairākas nemateriālā kultūras mantojuma izpausmes, praktizē tās un savā darbībā ir sasniegusi tādu kompetences pakāpi, lai tiešā vai pastarpinātā veidā spētu nodot citiem savas zināšanas un prasmes, sekmējot nemateriālā kultūras mantojuma saglabāšanu un ilgtspēju.

**2. pants. Likuma mērķis**

Likuma mērķis ir saglabāt nemateriālo kultūras mantojumu un nodrošināt tā ilgtspēju, nododot to nākamajām paaudzēm.

**3. pants. Likuma uzdevumi**

Likuma uzdevumi ir:

1) nostiprināt sabiedrības izpratni un atbildībupar nemateriālo kultūras mantojumu kā Latvijas kultūras daudzveidību un savdabību apliecinošu resursu, kas veicina vērtību izpratni, radošumu, attīstību un dzīves kvalitāti;

2) sekmēt valsts, pašvaldību un nevalstisko organizāciju, kā arī kopienu un – atsevišķos gadījumos – personu sadarbību, nodrošinot nemateriālā kultūras mantojuma saglabāšanu un ilgtspēju;

3) attīstīt starptautisko sadarbību, tai skaitā nemateriālā kultūras mantojuma savstarpēju atzīšanu, apgūstot un sekmējot labāko praksi tā saglabāšanai un ilgtspējai.

**4. pants. Valsts pārvaldes kompetence nemateriālā kultūras mantojuma jomā**

(1) Ministru kabinets:

1) apstiprina Nemateriālā kultūras mantojuma padomes nolikumu;

2) nosaka kārtību, kādā nemateriālā kultūras mantojuma elementus piesaka iekļaušanai un iekļauj nemateriālā kultūras mantojuma reprezentatīvajā sarakstā un nemateriālā kultūras mantojuma neatliekamās saglabāšanas sarakstā (turpmāk – saraksti) un izslēdz no tiem;

3) apstiprina nemateriālā kultūras mantojuma saglabāšanas un attīstības plānu.

(2) Kultūras ministrija izstrādā un sadarbībā ar citām ministrijām īsteno nemateriālā kultūras mantojuma saglabāšanas un attīstības plānu.

(3) Latvijas Nacionālais kultūras centrs:

1) koordinē nemateriālā kultūras mantojuma saglabāšanas un attīstības plāna īstenošanu;

2) koordinē nemateriālā kultūras mantojuma elementu saglabāšanas un ilgtspējas, kā arī labās prakses izplatīšanas un sekmēšanas pasākumus;

3) nodrošina sabiedrības informētību nemateriālā kultūras mantojuma jomā;

4) sniedz metodisku, informatīvu un cita veida atbalstu kopienām, nevalstiskajām organizācijām, kā arī valsts un pašvaldību institūcijām;

5) nodrošina informācijas iekļaušanu elektroniskās datubāzes "Latvijas Digitālā kultūras karte" tīmekļvietnē [www.kulturaskarte.lv](http://www.kulturaskarte.lv);

6) nodrošina sarakstu, kā arī tajos izdarīto grozījumu publicēšanu savā tīmekļvietnē.

(4) Pašvaldības:

1) savā teritorijā īsteno tiesiskus, tehniskus, izglītojošus, administratīvus un finansiālus pasākumus nemateriālā kultūras mantojuma saglabāšanai un ilgtspējai;

2) atbilstoši kompetencei nodrošina savas teritorijas nemateriālā kultūras mantojuma saglabāšanu un ilgtspēju, kā arī sniedz atbalstu vietējo kopienu un nevalstisko organizāciju centieniem saglabāt un nodot nākamajām paaudzēm savu nemateriālo kultūras mantojumu.

**5. pants. Latviešu folkloras krātuves darbība nemateriālā kultūras mantojuma jomā**

Latvijas Universitātes Literatūras, folkloras un mākslas institūta Latviešu folkloras krātuve ir nemateriālā kultūras mantojuma identificēšanas, dokumentēšanas, izpētes un publiskošanas centrs, kas atrodas Latvijas Nacionālās bibliotēkas telpās. Folkloras krātuve nodrošina:

1) pieejamību vēsturiskajam un mūsdienu nemateriālā kultūras mantojuma identificēšanas, dokumentēšanas un izpētes krājumam, tostarp Apvienoto Nāciju Izglītības, zinātnes un kultūras organizācijas (turpmāk – UNESCO) programmas "Pasaules atmiņa" starptautiskajā reģistrā iekļautajam Dainu skapim;

2) konsultācijas personām, kopienām un pašvaldībām nemateriālā kultūras mantojuma krājuma izmantošanā, lai izzinātu, saglabātu un iedzīvinātu savu kultūras mantojumu.

**6. pants. Kopienu līdzdalība nemateriālā kultūras mantojuma jomā**

Kopienas sadarbībā ar ekspertiem, valsts un pašvaldību institūcijām to kompetences ietvaros, kā arī nevalstiskajām organizācijām ir tiesīgas:

1) piedalīties sava nemateriālā kultūras mantojuma saglabāšanas un ilgtspējas pasākumu īstenošanā, sekmējot kultūras mantojuma identificēšanu, apguvi, vērtības nostiprināšanu un tālāknodošanu, izmantojot arī neformālo izglītību;

2)piedalīties sava nemateriālā kultūras mantojuma lietpratēju identifi­cēšanā un popularizēšanā;

3)pieteikt nemateriālā kultūras mantojuma elementus iekļaušanai nemateriālā kultūras mantojuma reprezentatīvajā sarakstā vai nemateriālā kultūras mantojuma neatliekamās saglabāšanas sarakstā atbilstoši šā likuma 9. panta trešajai daļai;

4) izplatīt labo praksi nemateriālā kultūras mantojuma saglabāšanā un ilgtspējas nodrošināšanā.

**7. pants. Nemateriālā kultūras mantojuma padome**

(1) Nemateriālā kultūras mantojuma padome (turpmāk – padome) ir konsultatīva institūcija, kuras darbības mērķis ir veicināt valsts, pašvaldību un nevalstisko organizāciju, kā arī kopienu sadarbību un lēmumu pieņemšanu jautājumos par nemateriālā kultūras mantojuma saglabāšanu un ilgtspēju.

(2) Padomes sastāvā ir valsts un pašvaldību institūciju, augstākās izglītības un pētniecības iestāžu, kā arī nevalstisko organizāciju pārstāvji.

(3) Padomes sastāvu uz trim gadiem apstiprina kultūras ministrs. Padomes priekšsēdētāju no padomes locekļu vidus ievēlē padome. Padome savā darbā ir tiesīga pieaicināt ekspertus.

(4) Padomes organizatorisko un materiāltehnisko darbību nodrošina Latvijas Nacionālais kultūras centrs.

**8. pants. Nemateriālā kultūras mantojuma saraksti**

(1) Latvijas teritorijā esošā nemateriālā kultūras mantojuma identificēšanai, saglabāšanai un ilgtspējai ar attiecīgo kopienu, nevalstisko organizāciju, augstākās izglītības un pētniecības iestāžu, kā arī ar valsts un pašvaldību institūciju līdzdalību noteiktā kārtībā izveido un atjauno:

1) nemateriālā kultūras mantojuma reprezentatīvo sarakstu, kurā iekļauj nemateriālā kultūras mantojuma elementus, lai veicinātu nemateriālā kultūras mantojuma atpazīstamību, kā arī labāku izpratni par tā nozīmību un saglabāšanas nepieciešamību;

2) nemateriālā kultūras mantojuma neatliekamās saglabāšanas sarakstu, kurā iekļauj nemateriālā kultūras mantojuma elementus, ja to ilgtspēja ir apdraudēta un tiem nepieciešami saglabāšanas pasākumi.

(2) Sarakstos iekļauj nemateriālo kultūras mantojumu, kas ir izplatīts visā Latvijas teritorijā, vienā vai vairākās vēsturiskajās vai administratīvajās teritorijās, lokālā teritorijā vai latviešu diasporā ārvalstīs un izpaužas šādās jomās:

1) mutvārdu tradīcijas un izpausmes, ieskaitot valodu kā nemateriālā kultūras mantojuma nesēju;

2) spēles mākslas;

3) paražas, rituāli un svētki;

4) zināšanas un paražas, kas saistītas ar dabu un pasauli;

5)tradicionālās amatniecības prasmes.

**9. pants. Elementu iekļaušana nemateriālā kultūras mantojuma sarakstos**

(1)Nemateriālā kultūras mantojuma reprezentatīvajā sarakstā iekļauj nemateriālā kultūras mantojuma elementus, kas vienlaikus atbilst šādiem kritērijiem:

1) tas ir Latvijas pamattautību (latvieši, lībieši) nemateriālais kultūras mantojums, ko kopiena atzīst par sava kultūras mantojuma daļu un praktizē to Latvijas teritorijā vai ārpus tās, vai ir Latvijas teritorijā vēsturiski un mijiedarbībā ar vietējo kultūru izveidojies un nostiprinājies mazākumtautību nemateriālais kultūras mantojums, kas ir raksturīgs tikai Latvijas teritorijai un kuru kopiena atzīst par sava kultūras mantojuma daļu un praktizē to Latvijas teritorijā;

2) tiem piemīt kultūrvēsturiska, mākslinieciska, sociāla, valodiska vai pētnieciska nozīme un vērtība;

3) tie balstās tradīcijā un tiek pārmantoti no paaudzes paaudzē.

(2) Nemateriālā kultūras mantojuma neatliekamās saglabāšanas sarakstā iekļauj tos elementus, kas atbilst visiem šā panta pirmajā daļā minētajiem kritērijiem un kuru ilgtspēja vienlaikus ir apdraudēta neatkarīgi no kopienas, grupas vai – atsevišķos gadījumos – personas centieniem to saglabāt.

(3) Nemateriālā kultūras mantojuma elementa iekļaušanu vienā no sarakstiem padomei noteiktā kārtībā var pieteikt Latvijas Republikas tiešās vai pastarpinātās valsts pārvaldes iestāde, atvasināta publiska persona, cita valsts iestāde vai privāto tiesību juridiskā persona.

(4) Sarakstos iekļaujamos nemateriālā kultūras mantojuma elementus, kā arī grozījumus sarakstos, pamatojoties uz padomes atzinumu, apstiprina kultūras ministrs.

**10. pants. Nemateriālā kultūras mantojuma elementa izslēgšana no nemateriālā kultūras mantojuma sarakstiem**

(1) Nemateriālā kultūras mantojuma elementu no nemateriālā kultūras mantojuma reprezentatīvā saraksta vai no nemateriālā kultūras mantojuma neatliekamās saglabāšanas saraksta izslēdz kultūras ministrs, pamatojoties uz padomes atzinumu, ja nemateriālā kultūras mantojuma elements vairs neatbilst attiecīgi vienam vai vairākiem šā likuma 9. panta pirmajā un otrajā daļā minētajiem kritērijiem.

(2) Nemateriālā kultūras mantojuma elementu kultūras ministrs izslēdz no nemateriālā kultūras mantojuma reprezentatīvā saraksta, ja tas, pamatojoties uz padomes atzinumu, tiek iekļauts nemateriālā kultūras mantojuma neatliekamās saglabāšanas sarakstā.

**11. pants. Latvijas nemateriālā kultūras mantojuma elementu pieteik­šana iekļaušanai UNESCO nemateriālā kultūras mantojuma sarakstos**

(1)Nemateriālā kultūras mantojuma elementu var pieteikt iekļaušanai UNESCO Konvencijas par nemateriālā kultūras mantojuma saglabāšanu Cilvēces nemateriālā kultūras mantojuma reprezentatīvajā sarakstā vai Nemateriālā kultūras mantojuma, kam jānodrošina neatliekama saglabāšana, sarakstā (turpmāk abi kopā – Konvencijas saraksti) tikai gadījumā, ja nemateriālā kultūras mantojuma elements ir iekļauts vienā no Latvijas nemateriālā kultūras mantojumasarakstiem.

(2) Kārtība, kādā nemateriālā kultūras mantojuma elementu piesaka un iekļauj Konvencijas sarakstos vai izslēdz no tiem, ir noteikta UNESCO Konvencijā par nemateriālā kultūras mantojuma saglabāšanu un Konvencijas par nemateriālā kultūras mantojuma saglabāšanu īstenošanas norādījumos.

(3) Nacionālu vai starpnacionālu nemateriālā kultūras mantojuma elementa pieteikumu Konvencijas sarakstiem iesniedz kultūras ministrs, ņemot vērā nevalstisko organizāciju, augstākās izglītības un pētniecības iestāžu, kā arī valsts un pašvaldību institūciju izteiktos priekšlikumus un pamatojoties uz padomes atzinumu.

(4) UNESCO Cilvēces nemateriālā kultūras mantojuma reprezentatīvajā sarakstā iekļautā Baltijas valstu Dziesmu un deju svētku tradīcija un tās simbolisms pēc šā likuma spēkā stāšanās kļūst arī par nacionālā līmeņa nemateriālā kultūras mantojuma reprezentatīvā saraksta sastāvdaļu.

(5) UNESCO Nemateriālā kultūras mantojuma, kam jānodrošina neatliekama saglabāšana, sarakstā iekļautā suitu kultūrtelpa pēc šā likuma spēkā stāšanās kļūst arī par Latvijas nemateriālā kultūras mantojuma neatliekamās saglabāšanas saraksta sastāvdaļu.

**Pārejas noteikumi**

1. Ministru kabinets līdz 2016. gada 1. augustam izdod šā likuma 4. panta pirmās daļas 2. punktā minētos noteikumus.

2. Nemateriālā kultūras mantojuma padome izveidojama triju mēnešu laikā pēc šā likuma spēkā stāšanās.

Likums stājas spēkā 2016. gada 1. janvārī.

Kultūras ministre Dace Melbārde